DOI: 10.14457/tu.the.2024.1216
title: ปัจจัยที่มีผลในการเลือกซื้อขนมหวานประเภทไอศกรีมของประชาชนที่มาเที่ยวย่านบรรทัดทอง-สามย่าน

description: ปัจจุบัน Street food ของไทยกำลังได้รับความนิยมอย่างสูง กรุงเทพมหานครถูกขนานนามว่าเป็น มหานครแห่ง Street food ที่ได้รับการยอมรับและเป็นที่นิยมในระดับสากล สามารถสร้างมูลค่าการตลาดได้ถึงสามแสนล้านบาทต่อปี คิดเป็นส่วนแบ่งตลาดประมาณ 45% ของตลาดร้านอาหาร Street food ของไทยจัดเป็น Soft power ที่สำคัญในการดึงดูดนักท่องเที่ยวทั้งคนไทยและต่างชาติ อีกทั้งเป็นธุรกิจที่มีความเชื่อมโยงกับธุรกิจอื่น ๆ ค่อนข้างมาก เช่น วัตถุดิบจากภาคเกษตร ผลิตภัณฑ์จากอุตสาหกรรมเกษตรแปรรูป และอุตสาหกรรมอาหาร อาทิ ข้าว รวมถึงผลิตภัณฑ์จากข้าวและแป้ง เครื่องเทศ เครื่องปรุงรส น้ำมันพืช เป็นต้น ก่อให้เกิดการกระจายรายได้ รวมถึงช่วยส่งเสริมให้อุตสาหกรรมที่เกี่ยวข้องอื่น ๆ ให้เติบโตได้อย่างต่อเนื่อง ซึ่งย่านที่กำลังเป็นกระแสและถูกกล่าวถึงอย่างมากในตอนนี้คือ บรรทัดทอง-สามย่าน เป็นหนึ่งในพื้นที่โซนพาณิชย์ที่อยู่ในความดูแลของจุฬาลงกรณ์มหาวิทยาลัย ย่านบรรทัดทอง-สามย่าน มีร้านอาหารและร้านขนมหวานจำนวนไม่น้อยกว่า 100 ร้าน มีร้านเปิดใหม่อยู่ตลอดเวลาโดยเฉพาะร้านประเภทขนมหวาน ซึ่งเกือบทุกร้านมักจะมีไอศกรีมเป็นเมนูหลักหรือมีไอศกรีมเป็นส่วนประกอบในเมนู การมีร้านขนมหวานที่มีไอศกรีมเป็นเมนูหลักหรือมีไอศกรีมเป็นส่วนประกอบในเมนูเปิดใหม่จำนวนมาก เนื่องจากไอศกรีมเป็นหนึ่งในขนมหวานที่ได้รับความนิยมในหมู่ผู้บริโภคเพิ่มขึ้นเรื่อย ๆ ในประเทศไทย ตลาดผลิตภัณฑ์ไอศกรีมมีแนวโน้มเติบโตอย่างต่อเนื่อง มีมูลค่าตลาดสูงขึ้นทุกปี ถึงแม้ว่าตลาดไอศกรีมจะมีแนวโน้มเติบโตอย่างต่อเนื่อง แต่การแข่งขันในตลาดนี้ก็สูงขึ้นมากเช่นกัน จากสาเหตุดังกล่าวทำให้เห็นว่าถึงแม้ธุรกิจ Street food ย่านบรรทัดทอง-สามย่าน จะมีร้านขนมหวานที่มีไอศกรีมเป็นเมนูหลักหรือมีไอศกรีมเป็นส่วนประกอบในเมนูเปิดขึ้นใหม่อยู่ตลอดเวลา แต่ก็มีร้านอีกจำนวนไม่น้อยที่ต้องปิดกิจการหลังจากเปิดได้ไม่นานเช่นกันงานวิจัยนี้จึงมีวัตถุประสงค์เพื่อศึกษาปัจจัยที่ส่งผลต่อการตัดสินใจซื้อขนมหวานประเภทไอศกรีมหรือมีไอศกรีมเป็นส่วนประกอบของประชาชนที่มาเที่ยวย่านบรรทัดทอง-สามย่าน โดยใช้ปัจจัยด้านประชากรศาสตร์ และปัจจัยด้านส่วนประสมทางการตลาด (7Ps) โดยทำการเก็บรวบรวมข้อมูลผ่านแบบสอบถามอิเล็กทรอนิกส์ ผ่านช่องทางออนไลน์ มีระยะเวลาตั้งแต่เดือน สิงหาคม พ.ศ. 2567 ถึง เดือนตุลาคม พ.ศ. 2567 จากนั้นทำการวิเคราะห์โดยใช้โปรแกรมสถิติสำหรับการวิจัยทางสังคมศาสตร์ (SPSS)ปัจจัยด้านประชากรศาสตร์ ผลการวิจัยพบว่า ปัจจัยด้านเพศที่แตกต่างกัน ส่งผลต่อการตัดสินใจซื้อขนมหวานประเภทไอศกรีมหรือมีไอศกรีมเป็นส่วนประกอบของประชาชนที่มาเที่ยวย่านบรรทัดทอง-สามย่าน แตกต่างกันอย่างมีนัยสำคัญทางสถิติที่ระดับ 0.05 ซึ่งเพศหญิงมีค่าเฉลี่ยค่าตัดสินใจซื้อสูงที่สุด แตกต่างจากเพศชาย และ LGBTQ+ แต่ในทางกลับกันปัจจัยด้านอายุ อาชีพ รายได้ และสถานภาพ ที่แตกต่างกัน ส่งผลต่อการตัดสินใจซื้อขนมหวานประเภทไอศกรีมหรือมีไอศกรีมเป็นส่วนประกอบของประชาชนที่มาเที่ยวย่านบรรทัดทอง-สามย่าน ไม่แตกต่างกันในส่วนของปัจจัยด้านส่วนประสมทางการตลาด (7Ps) ผลการวิจัยพบว่า ปัจจัยด้านคุณภาพของร้าน ผลิตภัณฑ์ และการดึงดูดลูกค้า ปัจจัยด้านชื่อเสียงและภาพลักษณ์ของร้าน ปัจจัยด้านการสร้างประสบการณ์ให้ลูกค้าและส่งเสริมการตลาดผ่านโซเชียลมีเดีย ปัจจัยด้านการตลาดหลายช่องทางและการสร้างมูลค่าเพิ่มด้วยบรรจุภัณฑ์รักษ์โลก ส่งผลเชิงบวกต่อการตัดสินใจซื้อขนมหวานประเภทไอศกรีมหรือมีไอศกรีมเป็นส่วนประกอบของประชาชนที่มาเที่ยวย่านบรรทัดทอง-สามย่าน อย่างมีนัยสำคัญทางสถิติที่ระดับ 0.05 ส่วนปัจจัยด้านบุคคล เป็นปัจจัยที่ส่งผลเชิงลบต่อการตัดสินใจซื้อขนมหวานประเภทไอศกรีมหรือมีไอศกรีมเป็นส่วนประกอบของประชาชนที่มาเที่ยวย่านบรรทัดทอง-สามย่าน